επικολλημένη-εικόνα.tiff

*Αθήνα, 29 Σεπτεμβρίου 2025*

**ΕΡΩΤΗΣΗ**

**Προς την κυρία Υπουργό Παιδείας, Θρησκευμάτων και Αθλητισμού**

**Θέμα: Μνημείο κυβερνητικής ασυνέπειας το “πολλαπλό βιβλίο”.**

Η κυβέρνηση παρουσίασε το «πολλαπλό βιβλίο» ως κεντρική μεταρρύθμιση στην εκπαίδευση, με σαφείς και δημόσιες δεσμεύσεις: ψηφιακή διάθεση των τίτλων από το σχολικό έτος 2025-2026 για τους εκπαιδευτικούς και έντυπη διάθεση από το 2026-2027 για όλους τους μαθητές, σε άμεση σύνδεση με τα νέα προγράμματα σπουδών, την Τράπεζα Θεμάτων και το ψηφιακό υλικό.

Σήμερα, όλες αυτές οι εξαγγελίες έχουν διαψευστεί. Σύμφωνα με ρεπορτάζ της Καθημερινής («Το πολλαπλό βιβλίο για τους μαθητές κόλλησε στον εκτυπωτή», 26.9.2025), η εκτύπωση δεν μπορεί να πραγματοποιηθεί εγκαίρως λόγω έλλειψης πρόβλεψης για τις ποσότητες χαρτιού και ανεπάρκειας αποθηκευτικών χώρων. Το ίδιο δημοσίευμα καταγράφει μετάθεση της διανομής έντυπων βιβλίων για το 2027-2028. Το esos.gr («Αναβάλλεται για το 2027 η διανομή έντυπων πολλαπλών βιβλίων») και η Alfavita («Πολλαπλό Βιβλίο: καθυστερήσεις και αβεβαιότητα») επιβεβαιώνουν την αναβολή και επισημαίνουν ότι ούτε οι εκπαιδευτικοί έχουν μέχρι σήμερα την ψηφιακή πρόσβαση που η κυβέρνηση είχε εξαγγείλει για το 2025-2026.

**Επειδή** πρόκειται για μια εικόνα μεγάλης προχειρότητας:

* τρεις διαφορετικοί νόμοι (ν. 4823/2021, ν. 5160/2024, ν. 5218/2025) που αλλάζουν συνεχώς τους όρους χωρίς σταθερή στρατηγική,
* αλλεπάλληλες παρατάσεις σε προθεσμίες,
* πλήρης αδυναμία έγκαιρου προγραμματισμού για εκτυπώσεις και υποδομές του ΙΤΥΕ «Διόφαντος»,
* αδιαφάνεια στη διαχείριση δημόσιων και ευρωπαϊκών πόρων.

**Επειδή** η κυβέρνηση όχι μόνο δεν τήρησε τις υποσχέσεις της, αλλά μετέτρεψε μια πολυδιαφημισμένη της μεταρρύθμιση σε μνημείο ασυνέπειας και διοικητικής ανεπάρκειας, εκθέτοντας το ίδιο το εκπαιδευτικό σύστημα σε αβεβαιότητα και απαξίωση.

**Ερωτάται η κυρία Υπουργός:**

1. Γιατί διαψεύστηκαν οι ίδιες οι κυβερνητικές δεσμεύσεις για ψηφιακή διάθεση από το 2025-2026 και έντυπη διάθεση από το 2026-2027;
2. Ποιο είναι το επικαιροποιημένο, δεσμευτικό και αδιαπραγμάτευτο χρονοδιάγραμμα για την υλοποίηση του «πολλαπλού βιβλίου»;
3. Πώς εξηγείται η πλήρης απουσία πρόβλεψης για τις ανάγκες σε χαρτί, τις αποθήκες και τις διαδικασίες εκτύπωσης, παρότι είναι γνωστές εδώ και χρόνια οι απαιτήσεις του ΙΤΥΕ «Διόφαντος»;
4. Σε ποιο ύψος ανέρχονται οι πόροι —εθνικοί και ευρωπαϊκοί— που έχουν διατεθεί για το έργο και πού ακριβώς έχουν κατευθυνθεί μέχρι σήμερα;
5. Πώς σκοπεύει η κυβέρνηση να αποκαταστήσει την αξιοπιστία της, όταν οι ίδιες οι εξαγγελίες της έχουν κατ’ επανάληψη διαψευστεί στην πράξη;

**Η ερωτούσα βουλευτής**

**Μάλαμα Κυριακή**